S-211/2016

Mál þetta, sem dómtekið var 16. þessa mánaðar, var höfðað með ákæru útgefinni af lögreglustjóranum á höfuðborgarsvæðinu 14. júní síðastliðinn, á hendur Þ-kk-þgf F-kk-þgf, kt. 000000-0000, Holtabyggð 3 í Hafnarfirði, „fyrir fíkniefnalagabrot, með því að hafa þriðjudaginn 5. janúar 2016, að Móhellu 4b, geymslu 32B, í Hafnarfirði, haft í vörslum sínum 10 kannabisplöntur, sem lögregla fann við leit“ og að hafa þannig brotið gegn 2. gr., sbr. 4., 5. og 6. gr. laga um ávana- og fíkniefni

nr. 65/1974, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

Samkvæmt ákæru er þess krafist að ákærði verði dæmdur til refsingar, greiðslu alls sakarkostnaðar og að sæta upptöku á tíu kannabisplöntum, þremur lömpum, tímarofa, spenni, loftsíu og tveimur viftum, á grundvelli 6. og 7. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.

Um málsatvik er skírskotað til ákæru.

Ákærði sótti ekki þing og boðaði ekki forföll, en í fyrirkalli útgefnu 30. júní síðastliðinn, sem var birt ákærða ásamt ákæru málsins 5. júlí síðastliðinn, kom meðal annars fram að sækti ákærði ekki þing mætti hann búast við að fjarvist hans yrði metin til jafns við það að hann viðurkenndi að hafa framið það brot sem hann væri ákærður fyrir og að dómur yrði lagður á málið að honum fjarstöddum, sbr. 1. mgr. 161. gr. laga um meðferð sakamála nr. 88/2008.

Dómurinn telur þannig sannað, með vísan til ofanritaðs og gagna málsins að öðru leyti, að ákærði hafi framið þá háttsemi sem ákært er út af og eru brotin réttilega heimfærð til refsiákvæða í ákærunni. Ákærði hefur því unnið sér til refsingar.

Í gögnum málsins er efnaskýrsla lögreglu um hinar haldlögðu plöntur, en þar er meðal annars getið um fjölda þeirra, hæð og þyngd. Þar greinir frá því að þær hafi mælst 62 til 123 sentimetrar á hæð og vegið samanlagt 2.211,50 grömm. Sömuleiðis að við rannsókn og prófun tæknideildar lögreglu 6. janúar síðastliðinn hafi hið haldlagða greinst sem tíu kannabisplöntur. Þá er einnig á meðal gagna málsins matsgerð Rannsóknastofu í lyfja- og eiturefnafræði við Háskóla Íslands, dagsett 9. febrúar á þessu ári, vegna rannsóknar sýnis úr hinum haldlögðu plöntum. Þar kemur meðal annars fram að magn tetrahýdrókannabínóls í þurru sýni hafi verið 32 mg/g.

Samkvæmt framlögðu sakavottorði hefur ákærði ekki áður sætt refsingu.

Að framangreindu virtu, þykir refsing ákærða samkvæmt 1. mgr. 5. gr. laga nr. 65/1974, hæfilega ákveðin fangelsi í þrjátíu daga. Rétt þykir að fresta fullnustu refsingarinnar og skal hún falla niður að liðnum tveimur árum frá uppkvaðningu dóms þessa, haldi ákærði almennt skilorð 57. gr. almennra hegningarlaga nr. 19/1940.

Á grundvelli 6. og 7. mgr. 5. gr. laga nr. 65/1974 skal ákærði sæta upptöku á þeim kannabisplöntum og munum sem hald var lagt á, eins og greinir í dómsorði.

Með vísan til 1. mgr. 218. gr. laga nr. 88/2008, verður ákærði dæmdur til að greiða sakarkostnað málsins, samkvæmt framlögðu yfirliti um slíkan kostnað og með stoð í öðrum gögnum málsins, svo sem nánar greinir í dómsorði.

H-kk-nf Þ-kk-nf, aðstoðarmaður dómara, dæmir mál þetta.

D ó m s o r ð:

Ákærði, Þ-kk-nf F-kk-nf, sæti fangelsi í þrjátíu daga. Fresta skal fullnustu refsingarinnar og hún falla niður að liðnum tveimur árum frá uppkvaðningu dóms þessa haldi ákærði almennt skilorð 57. gr. almennra hegningarlaga nr. 19/1940.

Ákærði sæti upptöku á tíu kannabisplöntum, þremur lömpum, tímarofa, spenni, loftsíu og tveimur viftum, sem hald var lagt á.

Ákærði greiði 151.294 krónur í sakarkostnað.

H-kk-nf Þ-kk-nf